梅尧臣
周仲章通判润州
昔过京口山，断崖如巩洛。
抱谷黄芹泥，百丈耸垠堮。
山岭与江面，地脉水可度。
欲凿无浅泉，孰云南土薄。
君为别乘去，便比北州乐。
已免卑湿忧，仍离鴞鹏恶。
况逢休明时，秋堞罢严柝。
夜爱寒江潮，月临甘露阁。
置酒发浩歌，万里波欲却。
霜蟹肥可钓，水鳞活堪斫。
纵饮不须休，未应沧海涸。
终当笑杨雄，穷壁常寂寞。
更知首阳人，薇蕨事亦错。
不若阮步兵，醉鞍伸两脚。
太守必吾徒，傥能时就酌。